“อนุทิน” ลุ้นไทยพัฒนาวัคซีนต้าน “โควิด” สำเร็จ ได้ใช้เร็วสุดกลางปี 64
“อนุทิน” รมว.สาธารณสุข ลุ้นไทยพัฒนาวัคซีนต้าน “โควิด” สำเร็จ ได้ใช้เร็วสุดกลางปี 64 ชี้มีบทเรียน ไม่หวังพึ่งต่างชาติ
“อนุทิน” รมว.สาธารณสุข ลุ้นไทยพัฒนาวัคซีนต้าน “โควิด” สำเร็จ ได้ใช้เร็วสุดกลางปี 64 ชี้มีบทเรียน ไม่หวังพึ่งต่างชาติ
25 มิ.ย. 2563

นายอนุทิน ชาญวีรกูล รองนายกรัฐมนตรี และ รมว.สาธารณสุข กล่าวภายหลังหารือร่วมกับผู้บริหารกระทรวงฯ ผู้อำนวยการสถาบันวัคซีนแห่งชาติ และผู้บริหารของบริษัท ไบโอเนท เอเชีย จำกัด เกี่ยวกับการค้นคว้าวัคซีนโควิด-19 ว่า สัปดาห์นี้เป็นสัปดาห์แห่งการหารือกับทีมผู้ผลิตวัคซีน เมื่อวานนี้ไปคุยกับทีมคณะแพทย์ศาสตร์ จุฬาฯ วันนี้หารือร่วมกับทีมของไบโอเนท เอเชีย ซึ่ง ทางกระทรวงสาธารณสุข เคยไปตรวจเยี่ยมบริษัทมาแล้ว ซึ่งล่าสุดผู้ผลิตได้รายงานความคืบหน้าของการค้นคว้าทดลองวัคซีนโควิด-19 ว่าผลการทดลองเป็นไปด้วยดี สัตว์ทดลองสามารถสร้างภูมิต้านทานหลังจากฉีดวัคซีนไปแล้ว
ขั้นตอนต่อไปทางผู้ผลิตต้องขออนุญาตสำนักงานคณะกรรมการอาหารและยา (อย.) รวมไปถึงกรมวิทยาศาสตร์การแพทย์ เพื่อขอทดลองกับคน ซึ่งหากวัคซีนของบริษัทมีความปลอดภัยมีประสิทธิภาพผ่านการอนุญาตให้ทดลองกับคนแล้วได้ผลลัพธ์ออกมาเป็นบวก หลังจากนี้อีก 9 เดือนหรือประมาณช่วงไม่เกินกลางปี 64 ประเทศไทยอาจจะได้ใช้วัคซีนป้องกันเชื้อไวรัสโควิด-19
นายอนุทิน กล่าวว่า ภาครัฐสนับสนุนให้คนไทยผลิตวัคซีนได้ด้วยตัวเอง โดยไม่ได้สนใจว่าจะมีประเทศอื่นประสบความสำเร็จก่อน เพราะในความเป็นจริงหากคนไทยผลิตวัคซีนได้คนไทยจะได้ใช้ก่อน และประเทศไทยจะมีความมั่นคงด้านสาธารณสุขทันที
“จากบทเรียนที่ผ่านมา การพึ่งพาชาติอื่นมากเกินไปก็ส่งผลกระทบอย่างใหญ่หลวง ให้ย้อนนึกถึงวันที่ประเทศไทยต้องรอซื้อหน้ากาก N95, ชุด PPE ปัญหาแบบนั้นไม่สมควรเกิดอีกต่อไป ประเทศไทยไม่ควรยืมจมูกคนอื่นหายใจ” นายอนุทิน กล่าว